Polisie moes gemoedere kalmeer na plakkers in Vrystaat mekaar aanval met knopkieries, grawe, spitvurke en pangas oor toekenning van standplase | SAUK.co.za - Nuus.info
Inwoners van die township Phomolong buite Hennenman in die Vrystaat het mekaar die naweek weens die toekenning van standplase met knopkieries, grawe, spitvurke en pangas aangeval.
Volgens die onafhanklike wyksraadslid Daze Kophela het 800 mense, wie se name al jare op 'n waglys is, in Junie vanjaar erwe bekom. Nog 880 mense op dié waglys moes egter wag totdat nog standplase beskikbaar gemaak word.
Kort hierna het Nkosinjani Speelman, burgemeester van die Matjhabeng-munisipaliteit, volgens inwoners glo gesê hulle mag 'n munisipale plaas wat aan die township grens, beset. Hy het glo gesê die amptelike toekenning van die standplase sal later gedoen word.
Talle mense het die plaas beset en Kophela sê hy weet van mense met duur huise wat tot vyf standplase vir hulle daar uitgemerk het.
Kophela en Banks Shabangu, ook 'n onafhanklike raadslid, sê hulle het verskeie briewe aan Thabiso Tsoadi, die munisipale bestuurder, geskryf om te vra of diegene op die waglys van dié standplase mag kry. Die munisipaliteit het volgens Kophela nie op sy navrae gereageer nie.
Vrydag het 60 van die mense op die waglys onder leiding van Kophela en Shabangu met hul huisraad, sinkplate en pale op die terrein opgedaag en begin om erwe uit te meet en huise op te rig.
Van die inwoners wat reeds hier bly en glo ANC-lede is, het kort hierna bendelede in die township gebruik om die nuwe besetters van die grond te probeer verdryf.
Daar is glo aan hulle gesê net ANC-lede mag daar woon en dat die ondersteuners van die twee onafhanklike wyksraadslede verdryf sal word.
Die nuwe besetters is toe met knopkieries, grawe, spitvurke, pangas en selfs pepersproei aangeval. Van die nuwe sinkhuise is ook afgebreek.
Die ANC-lede het ons weer aangeval, maar dié keer was ons gereed vir hulle.
Die polisie is ontbied en baie van die nuwe intrekkers het Vrydagaand in 'n markiestent geslaap wat deur Shabangu verskaf is.
Die onafhanklike groep het hulself Saterdagoggend met sambokke bewapen en weer begin om hul standplase uit te merk en hul sinkhuise op te rig.
"Die ANC-lede het ons weer aangeval, maar dié keer was ons gereed vir hulle," sê Kophela.
Hulle is verdryf en die nuwe intrekkers kon hul huise oprig.
Kapt. Malebo Khosana, 'n polisiewoordvoerder, het Sondag gesê dat Welkom se eenheid vir openbare orde en Hennenman se polisie 'n wakende oog oor die gebied hou en dat die situasie kalm is.
Kgojane Matutle, die munisipale woordvoerder, kon nie Sondag vir kommentaar bereik word nie.
« Storm bars los in Bloem omdat Bloemfonteinse dieretuin na bewering nie vir al die diere kan sorg en hul honger ly